b'\n_START_ARTICLE_\nTsuntan piiri\n_START_PARAGRAPH_\nTsuntan piiri (ven. \xd0\xa6\xd1\x83\xd0\xbd\xd1\x82\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Tsuntinski raion, avaariksi \xd0\xa6I\xd1\x83\xd0\xbd\xd1\x82I\xd0\xb0 \xd1\x80\xd0\xb0\xd0\xb9\xd0\xbe\xd0\xbd, Tsunta raion) on kunnallinen itsehallintoalue Dagestanin tasavallassa Ven\xc3\xa4j\xc3\xa4ll\xc3\xa4. Vuonna 1930 perustetun piirin pinta-ala on 1319,1 neli\xc3\xb6kilometri\xc3\xa4. Asukkaita on 17\xc2\xa0900 henke\xc3\xa4 (vuonna 2010)._NEWLINE_Tsuntan piiri sijaitsee Dagestanin l\xc3\xa4nsiosan vuoristoseudulla. Se rajoittuu pohjoisessa Tsumadan ja id\xc3\xa4ss\xc3\xa4 Tljaratan piireihin sek\xc3\xa4 etel\xc3\xa4ss\xc3\xa4 ja l\xc3\xa4nness\xc3\xa4 Georgiaan. Seudulta saavat alkunsa Avarskoje Koisu ja Andijskoje Koisu -joet. Asutuskeskukset sijaitsevat 1500\xe2\x80\x932000 metrin korkeudella merenpinnasta._NEWLINE_Piiri lakkautettiin vuonna 1944 ja sen koko v\xc3\xa4est\xc3\xb6 siirrettiin karkotettujen t\xc5\xa1et\xc5\xa1eenien tilalle entisen T\xc5\xa1et\xc5\xa1eenien ja inguu\xc5\xa1ien ASNT:n Vedenon piiriin. Vuonna 1955 piiri perustettiin uudelleen ja sen entiset asukkaat siirrettiin takaisin. Piirikeskukseksi tuli Ginuhin solan takana sijaitseva Be\xc5\xbetan kyl\xc3\xa4, jonne liikenn\xc3\xb6inti on talvisaikaan usein mahdotonta. Vuonna 1992 piirikeskus siirrettiin Andijskoje Koisun jokilaaksossa sijaitsevaan Kideroon ja Avarskoje Koisun laakso erotettiin Be\xc5\xbetan osa-alueeksi, jolla on osittain omat hallintoelimens\xc3\xa4 ja palvelunsa._NEWLINE_J\xc3\xa4ljelle j\xc3\xa4\xc3\xa4neeseen osaan Tsuntan piirist\xc3\xa4 kuuluu 8 maalaiskuntaa: Hibijatl, Kidero, Kimjatli, \xc5\xa0aitli, \xc5\xa0apih, \xc5\xa0auri, Terutli ja Tljatsuda. Piirikeskuksesta on 325 kilometri\xc3\xa4 tasavallan p\xc3\xa4\xc3\xa4kaupunkiin Mahat\xc5\xa1kalaan. Vuoden 2002 v\xc3\xa4est\xc3\xb6nlaskennan mukaan 98,4\xc2\xa0% piirin asukkaista on avaareja ja 1,2\xc2\xa0% ven\xc3\xa4l\xc3\xa4isi\xc3\xa4. Avaarien osuuteen sis\xc3\xa4ltyy 53,9\xc2\xa0% didoja, 35,1\xc2\xa0% be\xc5\xbetoja, 4,8\xc2\xa0% hunzibej\xc3\xa4 ja 2,7\xc2\xa0% ginuheja. Luvut k\xc3\xa4sitt\xc3\xa4v\xc3\xa4t my\xc3\xb6s Be\xc5\xbetan osa-alueen. Varsinaisen Tsuntan piirin asukkaat ovat didoja ja ginuheja._NEWLINE_Seudun p\xc3\xa4\xc3\xa4elinkeino on karjanhoito, joka tuottaa maitoa, juustoa ja lihaa. Lis\xc3\xa4ksi viljell\xc3\xa4\xc3\xa4n perunaa, kaalia ja vihanneksia. Maantiet ovat kaikki p\xc3\xa4\xc3\xa4llyst\xc3\xa4m\xc3\xa4tt\xc3\xb6mi\xc3\xa4 ja talvisaikaan niist\xc3\xa4 l\xc3\xa4hes puolet on liikenn\xc3\xb6intikelvottomia._NEWLINE_Be\xc5\xbetan osa-alue mukaan luettuna piiriss\xc3\xa4 toimii 13 lastentarhaa ja 51 koulua. Kulttuurilaitoksia ovat 23 kerhotaloa ja 12 kirjastoa. N\xc3\xa4ht\xc3\xa4vyyksiin kuuluvat vanhat linnoitukset, vartiotornit ja hautausmaat. Seudulla on lukuisia kivenn\xc3\xa4isvesil\xc3\xa4hteit\xc3\xa4._NEWLINE_Paikallislehtin\xc3\xa4 ilmestyv\xc3\xa4t Kiderossa ven\xc3\xa4j\xc3\xa4nkielinen Didoiskie vesti (\xe2\x80\x9dDidojen sanomat\xe2\x80\x9d) ja Be\xc5\xbetassa avaarinkielinen Tsijab gumru (\xe2\x80\x9dUusi el\xc3\xa4m\xc3\xa4\xe2\x80\x9d).'